b'\n_START_ARTICLE_\nTransmisie de date serial\xc4\x83\n_START_PARAGRAPH_\nTransmisia de date serial\xc4\x83 \xc3\xaen tehnologia informa\xc8\x9biei, este o tehnologie de comunica\xc8\x9bie \xc3\xaentre calculator \xc8\x99i dispozitivele periferice, \xc3\xaen care bi\xc8\x9bii de date sunt transfera\xc8\x9bi succesiv de-a lungul unui canal de comunicare sau magistral\xc4\x83._NEWLINE_Transmisiile seriale de date au la baz\xc4\x83 transmiterea pachetelor de informa\xc8\x9bii printr-un mediu de transmisie a semnalelor electrice (\xc3\xaen general cablu coaxial) \xc3\xaentr-un singur \xc8\x99ir sau serial. Pentru interconectarea dispozitivelor ce constituiau re\xc8\x9beaua nu este necesar\xc4\x83 folosirea unui switch, conexiunea f\xc4\x83c\xc3\xa2ndu-se de la un dispozitiv la cel\xc4\x83lalt, iar la cap\xc4\x83tul \xc8\x99irului se monteaz\xc4\x83 un dispozitiv terminal pentru adaptarea de impedan\xc8\x9b\xc4\x83._NEWLINE_Comparativ, \xc3\xaen transferul paralel, bi\xc8\x9bii de date sunt transmi\xc8\x99i \xc3\xaempreun\xc4\x83 \xc3\xaen acela\xc8\x99i timp \xc8\x99i, prin urmare, trebuie s\xc4\x83 existe cel pu\xc8\x9bin tot at\xc3\xa2tea linii de comunicare. _NEWLINE_Cu toate c\xc4\x83 transferul paralel este mai rapid, majoritatea transmisiilor de date \xc3\xaentre calculatoarele moderne \xc8\x99i periferice au loc \xc3\xaen mod serial pentru a reduce costurile.\n_START_SECTION_\nComunica\xc8\x9bia asincron\xc4\x83\n_START_PARAGRAPH_\n\xc3\x8en transferul asincron, emi\xc8\x9b\xc4\x83torul \xc8\x99i receptorul au semnale de tact separate, sincronizarea la nivel de bit este asigurat\xc4\x83 numai pe durata transmisiei efective a fiec\xc4\x83rui caracter. O asemenea comunica\xc8\x9bie este orientat\xc4\x83 pe caractere individuale \xc8\x99i are dezavantajul c\xc4\x83 necesit\xc4\x83 informa\xc8\x9bii suplimentare \xc3\xaen propor\xc8\x9bie de cel pu\xc8\x9bin 25% pentru identificarea fiec\xc4\x83rui caracter. Acest mod de comunica\xc8\x9bie este numit \xc8\x99i start-stop._NEWLINE_Controlerul UART se ocup\xc4\x83 de comunicarea serial\xc4\x83 asincron\xc4\x83 dintre un computer \xc8\x99i un dispozitiv periferic conectat la portul serial al calculatorului \xc8\x99i converte\xc8\x99te datele de la serial la paralel \xc8\x99i invers. Seria de chipuri 16550 este UART-ul cel mai frecvent utilizat.\n_START_SECTION_\nComunica\xc8\x9bia sincron\xc4\x83\n_START_PARAGRAPH_\n\xc3\x8en modul sincron, emi\xc8\x9b\xc4\x83torul \xc8\x99i receptorul au acela\xc8\x99i semnal de tact. Caracterele sunt transmise rapid, unul dup\xc4\x83 altul, f\xc4\x83r\xc4\x83 bi\xc8\x9bi de start \xc8\x99i stop. Pentru sincronizare, mesajul transmis este precedat de caractere speciale de sincronizare, detectabile de circuitul receptorului. Transmisiile \xc3\xaen mod sincron pot folosi scheme de inteligente de modulare, care se bazeaz\xc4\x83 pe circuite suplimentare, iar semnalele de date \xc8\x99i tact folosesc aceea\xc8\x99i pereche de fire. Aceast\xc4\x83 metod\xc4\x83, cunoscut\xc4\x83 sub numele de codare Manchester, este folosit\xc4\x83 \xc3\xaen re\xc8\x9bele Ethernet. Protocolul HLDC (High-Level Data Link Control) este o metod\xc4\x83 sincron\xc4\x83 alternativ\xc4\x83 folosit\xc4\x83 pentru transmisii seriale rapide orientate pe bit. HDLC este utilizat\xc4\x83 pe scar\xc4\x83 larg\xc4\x83 deoarece suport\xc4\x83 conexiuni semiduplex \xc8\x99i duplex, re\xc8\x9bele punct-la-punct \xc8\x99i punc-la-multipunct.\n_START_SECTION_\nPortul serial\n_START_PARAGRAPH_\nEste interfa\xc8\x9ba utilizat\xc4\x83 pentru schimbul de date \xc3\xaentre computer \xc8\x99i periferice. Porturile seriale pot utiliza dou\xc4\x83 tipuri de conectori: conectorul DB-25 \xc8\x99i conectorul DB-9. Conectorul DB-25 cu 25 de pini a fost utilizat la calculatoarele din genera\xc8\x9biile anterioare. La calculatoarele mai noi pentru a se reduce spa\xc8\x9biul ocupat de conector, a fost \xc3\xaenlocuit cu un conector de dimensiuni mai reduse, conectorul cu 9 pini DB-9. Pentru porturile seriale ale calculatoarelor se utilizeaz\xc4\x83 conectori tat\xc4\x83, iar pentru porturile seriale ale echipamentelor periferice se utilizeaz\xc4\x83 conectori mam\xc4\x83.\n_START_SECTION_\nCabluri\n_START_PARAGRAPH_\nExist\xc4\x83 mai multe variante de cabluri care se pot utiliza pentru comunica\xc8\x9bia serial\xc4\x83. Pentru viteze de comunica\xc8\x9bie reduse \xc8\x99i lungimi scurte, se pot utiliza cabluri obi\xc8\x99nuite, care nu sunt ecranate. Pentru a reduce interferen\xc8\x9bele cu alte echipamente, trebuie utilizate cabluri ecranate care con\xc8\x9bin un \xc3\xaenveli\xc8\x99 sub forma unei folii de aluminiu.\n_START_SECTION_\nCabluri directe\n_START_PARAGRAPH_\nCablul direct se utilizeaz\xc4\x83 atunci c\xc3\xa2nd se conecteaz\xc4\x83 un calculator cu un periferic \xc8\x99i ambele dispun de conectori de acela\xc8\x99i tip (DB-25), cu acela\xc8\x99i num\xc4\x83r de pini la cele dou\xc4\x83 capete.\n_START_SECTION_\nCabluri adaptoare\n_START_PARAGRAPH_\n\xc3\x8en cazul \xc3\xaen care cei doi conectori ai unei leg\xc4\x83turi seriale sunt de tipuri diferite, DB-25 la un cap\xc4\x83t \xc8\x99i DB-9 la cel\xc4\x83lalt cap\xc4\x83t, este necesar un cablu adaptor.\n_START_SECTION_\nCabluri inversoare\n_START_PARAGRAPH_\nCablurile inversoare, numite \xc8\x99i cabluri null modem, sunt necesare pentru conectarea a dou\xc4\x83 echipamente terminale de date, cum sunt dou\xc4\x83 calculatoare. Aceste cabluri sunt folosite \xc8\x99i pentru conectarea unor tipuri de periferice la calculator, cum sunt imprimantele \xc8\x99i plotterele seriale.'